
Kisbéri félvér és magyar sportló mének összesített nyereg alatti STV eredménye 1995-2010. között

Munkám célja a sajátteljesítmény-vizsgálatok kiértékelése a rendszer mindhárom szintjén, így a kisbéri félvér és a magyar sportló fajtájú tenyészménjelöltek, tenyészmének eredményeinek összehasonlítása. Az értékek elemzésénél figyelembe veszem a két fajta tenyészcéljaiban fellelhető különbségeket is.
Az eredmények alapján elmondható, hogy a küllemi bírálatok illetve a viselkedésbírálatok során jelentős különbség nincsen a két vizsgált fajta között. Ezzel ellentétben viszont a mozgásbírálat során több esetben is statisztikailag is igazolható a különbség. Így a két fajta sorrendje a következőképpen alakul: magyar sportló, kisbéri félvér.
A sajátteljesítmény-vizsgálatok mindhárom szintjén a magyar sportló mének érték el a jobb eredményt. Legnagyobb különbség a díjlovaglásban elért pontszámokban volt megfigyelhető, illetve az ehhez szükséges készségekben, mint súlypont alá lépés, lépéshossz.
A kisbéri félvér mének szintén jól teljesítettek attól függetlenül, hogy a pontszámaik sok esetben jelentősen elmaradtak a magyar sportló ménekétől. A viselkedésbírálati pontok alapján feltételezhető, hogy kevésbé lehettek temperamentumosak, ezzel is magyarázhatóak a kapott eredmények.
Nem elhanyagolható a két fajta összehasonlításánál a használati irányuk, tenyészcéljuk sem, hiszen ebből is adódhatnak a különbségek. A magyar sportló inkább a jelenlegi sport-elvárások teljesítésére hivatott, kiemelten a díjlovaglásra, díjugratásra. A kisbéri félvér fajtánál fontos a fogatos alkalmasság, emellett a jó ugrókészség és a nemes küllem. Ebből is láthatjuk, hogy az összetettebb tenyészcél miatt nem várhatunk tőlük kiemelkedő teljesítményeket, egy stabil szintet viszont az adatelemzés alapján is ki lehet jelenteni.



